62024TJ0229_RES
Kawża T‑229/24
Isabel Sánchez
vs
Il-Kummissjoni Ewropea
Sentenza tal-Qorti Ġenerali (L-Għaxar Awla) tad-29 ta’ April 2026
“Servizz pubbliku – Uffiċjali – Reklutaġġ – Avviż ta’ kompetizzjoni – Kompetizzjoni ġenerali EPSO/AD/391/21 – Deċiżjoni li isem ir-rikorrent ma jitniżżilx fil-lista ta’ riżerva – Ugwaljanza fit-trattament – Standardizzazzjoni tal-marki – Obbligu ta’ motivazzjoni – Drittijiet tad-difiża – Prinċipju ta’ amministrazzjoni tajba – Tul tal-proċedura amministrattiva – Terminu raġonevoli”
Uffiċjali – Kompetizzjoni – Kompetizzjoni bbażata fuq kwalifiki u eżamijiet – Obbligi tal-Bord tal-Għażla – Eżami komparattiv tal-merti tal-kandidati – Użu tal-istandardizzazzjoni tal-marki – Obbligu ta’ indikazzjoni fl-avviż ta’ kompetizzjoni jew ta’ informazzjoni lill-kandidati qabel l-eżamijiet – Assenza
(Regolamenti tal-Persunal, Anness III, Artikolu 1(1)(e))
(ara l-punti 37 sa 44, u 69)
Uffiċjali – Kompetizzjoni – Kompetizzjoni bbażata fuq kwalifiki u eżamijiet – Implimentazzjoni tal-kriterji ta’ evalwazzjoni u l-piż tagħhom – Setgħa ta’ evalwazzjoni tal-Bord tal-Għażla – Użu tal-istandardizzazzjoni tal-marki wara l-eżamijiet – Ammissibbiltà
(Regolamenti tal-Persunal, Artikolu 27 u Anness III)
(ara l-punti 46 sa 49, u 51 sa 54)
Uffiċjali – Kompetizzjoni – Uffiċċju Ewropew għas-Selezzjoni tal-Persunal (EPSO) – Żvolġiment tal-kompetizzjonijiet għar-reklutaġġ ta’ uffiċjali – Rwol tal-EPSO – Assistenza lill-Bord tal-Għażla – Appoġġ tekniku fil-kuntest tal-istandardizzazzjoni tal-marki tal-kandidati – Ammissibbiltà – Neċessità li jiġi previst l-intervent tal-EPSO fl-avviż ta’ kompetizzjoni – Assenza
(Regolamenti tal-Persunal, Anness III, Artikoli 1(1)(e) u 7(1) sa (3))
(ara l-punti 70 sa 77)
Uffiċjali – Kompetizzjoni – Bord tal-Għażla – Deċiżjoni ta’ nuqqas ta’ inklużjoni fil-lista ta’ riżerva – Obbligu ta’ motivazzjoni – Portata – Osservanza tas-sigriet tax-xogħlijiet – Komunikazzjoni tal-marki miksuba fid-diversi eżamijiet – Ammissibbiltà – Ħtieġa ta’ motivazzjoni addizzjonali f’każ ta’ standardizzazzjoni tal-marki mill-Bord tal-Għażla – Assenza
(Artikolu 296 TFUE; Regolamenti tal-Persunal, Anness III, Artikolu 6)
(ara l-punti 91 sa 100)
Uffiċjali – Prinċipji – Drittijiet tad-difiża – Obbligu li tinstema’ l-parti kkonċernata qabel l-adozzjoni ta’ att li jikkawżalha preġudizzju – Portata – Applikazzjoni għad-deċiżjonijiet ta’ Bord tal-Għażla ta’ kompetizzjoni – Obbligu li tiġi kkomunikata l-formola matematika applikata fil-kuntest tal-istandardizzazzjoni tal-marki – Assenza
(Karta tad-Drittijiet Fundamentali tal-Unjoni Ewropea, Artikolu 41(2)(a))
(ara l-punti 104 sa 109, u 117 sa 120)
Uffiċjali – Kompetizzjoni – Kompetizzjoni bbażata fuq kwalifiki u eżamijiet – Evalwazzjoni tal-merti tal-kandidati – Eżami mill-ġdid tal-kandidaturi – Suġġett
(Regolamenti tal-Persunal, Anness III, Artikolu 7(2)(b))
(ara l-punt 113)
Rikorsi tal-uffiċjali – Ilment amministrattiv imressaq qabel – Deċiżjoni impliċita ta’ ċaħda tal-ilment – Deċiżjoni espliċita sussegwenti – Ksur tal-obbligu li tittieħed azzjoni f’ terminu raġonevoli – Assenza
(Karta tad-Drittijiet Fundamentali tal-Unjoni Ewropea, Artikolu 41(1); Regolamenti tal-Persunal, Artikoli 90 u 91(3))
(ara l-punti 127 sa 132)
Uffiċjali – Kompetizzjoni – Obbligu tal-istituzzjonijiet tal-Unjoni li jiżguraw lill-kandidati kollha żvolġiment kalm u regolari tal-eżamijiet – Ksur – Effett fuq il-legalità tal-eżamijiet – Kundizzjonijiet – Oneru tal-prova
(ara l-punti 142 sa 145, u 149 sa 152)
Sunt
Fl-okkażjoni ta’ rikors għal annullament, ippreżentat minn ex kandidata fil-Kompetizzjoni ġenerali EPSO/AD/391/21, li hija ċaħdet, il-Qorti Ġenerali tat, għall-ewwel darba, deċiżjoni dwar il-kontestazzjoni tal-istandardizzazzjoni tal-marki (iktar ’il quddiem l‑“istandardizzazzjoni”) fil-kuntest ta’ kompetizzjoni.
F’Mejju 2021, ir-rikorrenti ressqet il-kandidatura tagħha fil-kompetizzjoni inkwistjoni li kienet intiża għall-ħolqien ta’ listi ta’ riżervi li minnhom l-istituzzjonijiet tal-Unjoni Ewropea, prinċipalment il-Kummissjoni Ewropea, setgħu jirreklutaw uffiċjali.
F’Diċembru 2022, ir-rikorrenti ġiet informata li, wara l-eżamijiet tal-aħħar fażi tal-kompetizzjoni, isimha ma kienx ġie inkluż fil-lista ta’ riżerva minħabba li hija ma kinitx tinsab fost il-kandidati li kisbu l-ogħla marki fl-imsemmija eżamijiet.
F’dan il-każ, ir-rikorrenti kkontestat, essenzjalment, in-nuqqas ta’ pubblikazzjoni tal-metodu ta’ standardizzazzjoni, bħala metodu ta’ evalwazzjoni, fl-avviż ta’ kompetizzjoni u qieset li dan il-metodu kellu, tal-inqas, jiġi ddeterminat u kkomunikat qabel il-bidu tal-eżamijiet mill-Bord tal-Għażla tal-kompetizzjoni.
Il-kunsiderazzjonijiet tal-Qorti Ġenerali
Il-Qorti Ġenerali bdiet billi fakkret li x-xogħlijiet ta’ Bord tal-Għażla ta’ kompetizzjoni jinkludu, b’mod ġenerali, mill-inqas żewġ stadji distinti, jiġifieri, fl-ewwel lok, l-eżami tal-kandidaturi sabiex jintgħażlu l-kandidati ammessi għall-kompetizzjoni u, fit-tieni lok, l-eżami tal-kompetenzi tal-kandidati għall-pożizzjoni li għandha timtela, sabiex titfassal lista ta’ riżerva.
L-istandardizzazzjoni, li taqa’ taħt it-tieni stadju tax-xogħlijiet tal-Bord tal-Għażla, hija maħsuba sabiex tinnewtralizza s-suġġettività relattiva tad-diversi korretturi fl-għoti tal-marki, peress li wħud minnhom ikunu oġġettivament iktar severi minn oħrajn. Din l-istandardizzazzjoni tista’ tkun rilevanti skont iċ-ċirkustanzi partikolari ta’ kull proċedura ta’ reklutaġġ. Dan il-metodu huwa intiż li jimplimenta l-prinċipju ta’ ugwaljanza fit-trattament sa fejn, minn naħa, jiġi applikat b’mod uniformi għall-kandidati kollha li jkunu ġew evalwati b’mod indipendenti minn, tal-inqas, żewġ korretturi distinti. Min-naħa l-oħra, dan il-metodu jippermetti li jsir eżami komparattiv tal-kandidati abbażi ta’ data paragunabbli, f’dan il-każ il-marki standardizzati fil-livell tal-kandidati kollha tal-kompetizzjoni, sabiex tiġi żgurata l-omoġeneità tal-evalwazzjoni.
Ir-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”), b’mod partikolari l-Artikolu 1(1)(e) tal-Anness III tagħhom, la jipprevedu pubblikazzjoni u lanqas komunikazzjoni qabel l-eżamijiet ta’ użu eventwali tal-istandardizzazzjoni. Għaldaqstant, dan l-użu ma għandux għalfejn jidher b’mod obbligatorju f’avviż ta’ kompetizzjoni.
Barra minn hekk, id-deċiżjoni li tintuża l-istandardizzazzjoni tista’ tiġi adottata biss wara l-eżamijiet, meta l-marki mogħtija mill-korretturi jkunu magħrufa mill-membri tal-Bord tal-Għażla u meta tiġi kkonstatata l-eżistenza ta’ differenzi kbar wisq bejn il-marki tad-diversi korretturi. Għalhekk, ma huwiex possibbli li jkun magħruf mill-ewwel jekk l-użu tal-istandardizzazzjoni jkunx ser ikun neċessarju, b’tali mod li d-deċiżjoni li tintuża din tal-aħħar ma tistax tiġi adottata mill-Bord tal-Għażla qabel il-korrezzjoni tal-eżamijiet.
Fid-dawl tas-setgħa wiesgħa ta’ evalwazzjoni li l-Bord tal-Għażla għandu sabiex imexxi x-xogħlijiet tiegħu anki fl-assenza ta’ riferiment għal eventwali standardizzazzjoni fl-avviż ta’ kompetizzjoni, il-Bord tal-Għażla jista’ jużaha u jiddetermina l-modalitajiet tagħha.
Fil-fatt, b’differenza min-“natura” u mill-“immarkar” tal-eżamijiet, li huma relatati mal-eżamijiet stess u għalhekk ma’ data oġġettiva li għandha tiġi speċifikata fl-avviż ta’ kompetizzjoni, l-istandardizzazzjoni hija intiża li tinnewtralizza s-suġġettività fil-kuntest tal-evalwazzjonijiet ta’ natura komparattiva tal-Bord tal-Għażla, li huma stess huma koperti mis-sigriet fir-rigward tax-xogħlijiet tal-Bord tal-Għażla. Barra minn hekk, kif ammettiet ir-rikorrenti waqt is-seduta, l-għarfien, qabel l-eżamijiet, li l-Bord tal-Għażla kien ser jirrikorri għall-istandardizzazzjoni ma kienx ibiddel konkretament il-preparazzjoni tagħha għall-kompetizzjoni.
Fir-rigward tal-intervent tal-Uffiċċju Ewropew għas-Selezzjoni tal-Persunal (EPSO) fl-istadju tal-istandardizzazzjoni, dan tal-aħħar sempliċement applika, fil-kuntest ta’ din il-proċedura, formola matematika xjentifikament ipprovata għall-marki mogħtija mill-korretturi, u l-Bord tal-Għażla finalment iddeċieda li jadotta waħda miż-żewġ proposti ta’ standardizzazzjoni fformulati mill-EPSO. L-EPSO għalhekk ma eċċediex ir-rwol tiegħu li, skont l-Artikolu 7(1) sa (3) tal-Anness III tar-Regolamenti tal-Persunal, huwa dak li jassisti lid-diversi istituzzjonijiet billi jiddefinixxi u jorganizza l-proċeduri ta’ selezzjoni tal-uffiċjali fl-osservanza tal-modalitajiet ġenerali stabbiliti mill-imsemmija istituzzjonijiet.
Fir-rigward tal-portata tal-obbligu ta’ motivazzjoni tad-deċiżjoni tal-Bord tal-Għażla tal-kompetizzjoni, il-Qorti Ġenerali qieset li l-użu tal-istandardizzazzjoni ma jeħtieġx motivazzjoni addizzjonali.
Fil-fatt, peress li l-istandardizzazzjoni hija maħsuba sabiex tikkontribwixxi għall-eżami komparattiv tal-kandidati, it-talba ta’ kandidat imressqa sabiex ikun jaf l-effett tal-istandardizzazzjoni fuq il-marka tiegħu tippreżupponi li tiġi kkomunikata lilu kemm il-marka intermedja tiegħu kif ukoll il-marki tal-kandidati l-oħra. Tali għarfien jippreżupponi wkoll il-komunikazzjoni tal-kalkoli mwettqa.
Issa, il-marki intermedji, li l-komunikazzjoni tagħhom tista’ tiżvela elementi li jirrigwardaw evalwazzjonijiet ta’ natura personali jew komparattiva dwar il-kandidati, huma neċessarjament koperti mis-sigriet inerenti għax-xogħlijiet tal-Bord tal-Għażla tal-kompetizzjoni.
Għalhekk, fid-dawl tan-neċessità li l-obbligu ta’ motivazzjoni jiġi rrikkonċiljat mal-osservanza tas-sigriet tax-xogħlijiet tal-Bord tal-Għażla, ir-rikorrenti la setgħet tingħata l-marki intermedji u lanqas il-kalkoli mwettqa abbażi ta’ dawn il-marki.
Bl-istess mod, għalkemm il-formola matematika applikata fil-kuntest tal-istandardizzazzjoni ma kinitx koperta mis-sigriet tax-xogħlijiet tal-Bord tal-Għażla, dan ma kienx il-każ fir-rigward tal-marki intermedji u l-kalkoli mwettqa fil-kuntest tal-istandardizzazzjoni li l-komunikazzjoni tagħhom tippreġudika l-bilanċ bejn id-drittijiet tad-difiża u s-sigriet tax-xogħlijiet tal-Bord tal-Għażla.